Broj: 711-I-1340-P-191/22-02-23

Zagreb, 8. travnja 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva, te Davorina Ivanjeka, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavaka 3., 4. i 5. Zakona o sprječavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev Andree Bartolić, tajnice Fonda za zaštitu okoliša i energetsku učinkovitost,** za davanjem očitovanja Povjerenstva, na 166. sjednici, održanoj 8. travnja 2022., daje sljedeće:

**OČITOVANJE**

1. **Sukladno članku 7. točki d) ZSSI/21-a, direktor i zamjenik direktora Fonda za zaštitu okoliša i energetsku učinkovitost, ne smiju pored plaće koju primaju za obnašanje navedenih dužnosti ostvarivati druge primitke, osim ako drugim zakonom nije drukčije propisano, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, kao i uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.**
2. **Nije u suprotnosti s odredbama ZSSI/21-a, ako je to određeno ugovorom ili nekim drugim aktom kojim se uređuje njihov radnopravni status, da uz plaću za obnašanje javnih dužnosti, obveznici iz točke I. izreke ovoga očitovanja ostvaruje sljedeće novčane primitke:**

**- dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), te korištenje službenih stanova, prijevoznih sredstava, računala i mobitela,**

**- plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti,**

**- potporu za novorođenče, potporu za slučaj smrti člana uže obitelji, potporu zbog invalidnosti radnika, potporu za slučaj smrti radnika, potporu zbog neprekidnog bolovanja,**

**- otpremninu zbog odlaska u mirovinu, otpremninu zbog prestanka radnog odnosa, otpremninu zbog ozljede na radu ili profesionalne bolesti, povećanje osnovice plaće za navršene godine radnog staža, te od poslodavca plaćene edukacija povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti,**

**jer navedeni primici ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI/21-a.**

Obrazloženje

Zahtjev za davanjem očitovanja Povjerenstva podnijela je Andrea Bartolić, tajnica Fonda za zaštitu okoliša i energetsku učinkovitost. U knjigama ulazne pošte Povjerenstva zahtjev je zaprimljen 21. ožujka 2022. pod poslovnim brojem 711-U-3755-P-191/22-01-2, povodom kojeg se vodi predmet broj P-191/22.

Člankom 3. stavkom 1. točkom 55. ZSSI/21-a propisano je da je direktor Fonda za zaštitu okoliša i energetsku učinkovitost obveznik u smislu navedenog Zakona.

Člankom 8. stavkom 3. i 4 ZSSI/21-a propisano je da su dužnosnici u slučaju dvojbe predstavlja li neko ponašanje povredu odredba tog Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije obveznik postupanja iz članka 3. ZSSI/21-a, ali se njegov sadržaj odnosi na tumačenje odredbe ZSSI/21-a, stoga Povjerenstvo povodom podnesenog zahtjeva daje sljedeće očitovanje.

U zahtjevu podnositeljica navodi da je Povjerenstvo donijelo Smjernicu broj: 711-I-134-R-34/22-01-17 od 31. siječnja 2022. u kojoj je navedeno da sukladno članku 7. točki d) ZSSI/21-a obveznici navedeni u članku 3. istog, a koji temeljem ugovora o radu ili drugoga ugovora iz radnog odnosa obnašaju javnu dužnost, ne smiju pored plaće koju primaju za njezino obnašanje ostvarivati druge primitke (božićnica, regres, dar za dijete i sl.), osim ako drugim zakonom nije drukčije propisano. U nastavku navodi kako je Pravilnikom o radu Fonda za zaštitu okoliša i energetsku učinkovitost propisano da radnici Fonda imaju pravo na regres za korištenje godišnjeg odmora, pravo na pomoć za rođenje djeteta, pravo na isplatu jubilarne nagrade, pravo na dodatno zdravstveno osiguranje kao i na druga prava i naknade utvrđene Pravilnikom o plaćama i naknadama. Nadalje, podnositeljica navodi da je Pravilnikom o plaćama i naknadama propisano da radnici Fonda imaju pravo na isplatu godišnje naknade za božićne i uskrsne blagdane. Podnositeljica navodi i da se radnicima Fonda, između ostalih, smatraju i direktor Fonda te zamjenik direktora Fonda koji temeljem sklopljenog ugovora o radu preuzimaju obvezu ispunjenja dužnosti utvrđenih Zakonom o Fondu za zaštitu okoliša i energetsku učinkovitost („Narodne novine“ broj 107/03. i 144/12.) i Statutom Fonda za zaštitu okoliša i energetsku učinkovitost („Narodne novine“ broj 193/03., 73/04., 116/08., 101/09., 118/11., 67/13., 70/14. i 155/14. – pročišćeni tekst). Nastavno na sve navedeno, podnositeljica moli za mišljenje ostvaruju li direktor Fonda te zamjenica direktora Fonda pravo na isplatu naknada i drugih materijalnih prava propisanih općim aktima Fonda (regres, božićnica, uskrsnica i sl.).

Člankom 5. stavkom 1. točkom 2. ZSSI/21-a propisano je da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI/21-a propisano je da je obveznicima zabranjeno primiti dodatnu naknadu za poslove obnašanja javnih dužnosti.

Direktor Fonda za zaštitu okoliša i energetsku učinkovitost obveznik je ZSSI/21-a sukladno ranije spomenutoj odredbi članka 3. stavka 1. točke 55. ZSSI/21-a.

Člankom 3. stavkom 2. ZSSI/21-a propisano je da se odredbe toga Zakona primjenjuju i na druge obnašatelje dužnosti koje imenuje ili potvrđuje Hrvatski sabor, imenuje Vlada Republike Hrvatske ili Predsjednik Republike Hrvatske, osim osoba koje imenuje Predsjednik Republike Hrvatske u skladu s odredbama zakona kojim se uređuje služba u Oružanim snagama Republike Hrvatske.

Zakonom o Fondu za zaštitu okoliša i energetsku učinkovitost je u članku 10. propisano da je voditelj poslovanja Fonda direktor koji zastupa i predstavlja Fond te ima zamjenika. Također je propisano da direktora i zamjenika direktora imenuje i razrješuje Vlada Republike Hrvatske na prijedlog Upravnog odbora.

Sukladno odredbi članka 3. stavka 2. ZSSI/21-a, a u vezi s odredbama članka 10. Zakona o Fondu za zaštitu okoliša i energetsku učinkovitost, zamjenik direktora Fonda za zaštitu okoliša i energetsku učinkovitost je obveznik u smislu navedenog Zakona.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022. Povjerenstvo je donijelo Smjernicu broj 711-I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI/21-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/11-a, slijedom čega se obrazloženje iz navedene presude primjenjuje u cijelosti na obveznike iz članka 3. ZSSI/21-a.

Slijedom navedenom, sukladno članku 7. točki d) ZSSI/21-a, direktor i zamjenik direktora Fonda za zaštitu okoliša i energetsku učinkovitost kao obveznici navedenog Zakona, ne smiju pored plaće koju primaju za njezino obnašanje ostvarivati druge primitke, kao što su isplate božićnice, regresa za godišnji odmor, dara za dijete, nagrade (bonusa) za ostvarene rezultate poslovanja i druge oblike dodatnog nagrađivanja, te uplate u dobrovoljni mirovinski fond, dodatno zdravstveno osiguranje, životno osiguranje i sl., jer se ovi primici isplaćeni uz plaću ne mogu smatrati plaćom obveznika, već drugim dodatkom za obnašanje javne dužnosti.

Povjerenstvo pritom ukazuje da bi obveznik imao pravo primiti neku od naknada navedenih u Smjernici Povjerenstva od 31. siječnja 2022. samo kada bi primanje te naknade bilo propisano posebnim zakonom. Sukladno tome, obveznici ZSSI/21-a ne mogu ostvarivati prava temeljem pravnog akta niže pravne snage - općeg akta Fonda za zaštitu okoliša i energetsku učinkovitost, a koja bi bila u suprotnosti sa odredbama ZSSI/21-a.

Nadalje, Povjerenstvo napominje da je nastavno na donesenu Smjernicu 12. travnja 2022. donijelo i njenu Dopunu broj: 711-I-518-R-34/22-02-17 u kojoj se izrijekom navode primici koje obveznici navedeni u članku 3. stavcima 1. i 2. ZSSI/21-a, a koji temeljem ugovora o radu ili svakog drugog akta o zasnivanju radnog odnosa obnašaju javnu dužnost, smiju primiti pored plaće koju primaju za njezino obnašanje i koji stoga ne predstavljaju dodatnu naknadu za obnašanje javne dužnosti čiji bi primitak bio suprotan članku 7. točki d) ZSSI/21-a.

Povjerenstvo polazeći od članka 5. stavka 1. točke 2. ZSSI/21-a kojom je propisano da se plaćom obveznika ne smatra naknada putnih, ali i drugih troškova za obnašanje javne dužnosti, a vezano za članak 7. točku d) Zakona kojom je zabranjeno primiti dodatnu naknadu za obnašanje javne dužnosti, tumači da obveznik istodobno uz primanje plaće može primiti i druge naknade stvarnih troškova povezanih s obnašanjem javne dužnosti, jer se ne radi o zabranjenom primitku iz navedene zakonske odredbe.

Naknade drugih troškova za obnašanje javne dužnosti odnose se na dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, naknade troškova smještaja u svezi s radnim odnosom (režijski troškovi, najamnina), naknade troškova korištenja službenog računala i mobitela.

Osim toga, obveznik istodobno uz primanje plaće ima pravo i na plaćanje premija osiguranja za slučaj ozljede na radu, putnog osiguranja za službeno putovanje te osiguranja od menadžerske odgovornosti, imajući u vidu da se navedeni osigurani slučajevi povezani s obnašanjem javne dužnosti.

Nadalje, osim naknada stvarnih troškova, Povjerenstvo tumači da obveznici mogu primiti različite oblike potpora i pomoći koji se u pravilu isplaćuju namjenski i jednokratno kao oblik međuradničke solidarnosti, ako nastupe izvanredne okolnosti koje su povod za isplatu, jer niti ove isplate ne predstavljaju zabranjenu dodatnu naknadu na plaću.

Navedeno se odnosi na potpore za novorođenče, potpore za slučaj smrti člana uže obitelji, potpore zbog invalidnosti radnika, potpore za slučaj smrti radnika te potpore zbog neprekidnog bolovanja.

Također, obveznici imaju pravu na otpremninu zbog odlaska u mirovinu, otpremninu zbog prestanka radnog odnosa zbog proteka mandata ili drugog neskrivljenog razloga, te otpremninu zbog ozljede na radu ili profesionalne bolesti, jer se ne radi o primicima koji se isplaćuju uz plaću, već su u svezi s prestankom radnog odnosa, a imaju pravo i na propisano povećanje osnovice plaće za navršene godine radnog staža te od poslodavca plaćene edukacije povezane s obnašanjem javne dužnosti, odnosno u svrhu stjecanja određenih certifikata ili potvrda koji su pretpostavka za obavljanje određenih poslova u tijelu javne vlasti.

Slijedom svega navedenog, Povjerenstvo je dalo očitovanje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Podnositeljici zahtjeva, putem e-pošte
2. Objava na internetskoj stranici Povjerenstva
3. Pismohrana